text: Frygt på Als: Hvad skal der ske med min datter?
  04 november 2014 kl. 10.43
  I Nordborg på Als bor er der i løbet af de seneste måneder ankommet omkring 200 syriske flygtninge. Inden de kom til byen, frygtede mange beboere indrykket. Det sætter TV SYD fokus på tirsdag aften.
  Mange nordborgensere vidste ikke, hvad de skulle forvente, da nyheden om indrykket blev en realitet.
  - Jeg tænkte det var en flok banditter og terrorister, der kom på falske pas, siger Martin Zeissler, der bor i Nordborg, til TV SYD.
  Han indkaldte for en måneds tid siden til borgermøde i Nordborg for at tale om situationen med flygtningene, fordi han ligesom andre borgere på Als var usikker på, hvem syrerne var.
  - Jeg kendte jo intet til dem, udover at de kom fra Syrien, og jeg tænkte, om der kunne ske min datter noget, siger Martin Zeissler.
  Men mødet med syrerne ændrede Martin Zeisslers syn på situationen fuldstændig.
  - Efter jeg har mødt dem, er min frygt forsvundet 110%. De er søde og veluddannede, siger han.
  Også frygten for datterens ve og vel er forsvundet helt.
  - Jeg har haft hende med op for at besøge dem, og 80% af dem har jo selv børn, så de var bare så søde ved hende, så jeg er helt tryg ved det, siger Martin Zeissler.
  Hør mere om nordborgensernes frygt for det ukendte og om syrernes frygt for deres liv i Syrien - tirsdag kl 19.30 i TV SYD.
  
  Debat på Facebook
  
  